A BIZOTTSÁG 2008/42/EK IRÁNYELVE
(2008. április 3.)
a kozmetikai termékekről szóló 76/768/EGK tanácsi irányelv II. és III. mellékletének a műszaki fejlődéshez történő hozzáigazítása céljából való módosításáról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a kozmetikai termékekre vonatkozó tagállami jogszabályok közelítéséről szóló, 1976. július 27-i 76/768/EGK tanácsi irányelvre (1) és különösen annak 8. cikke (2) bekezdésére,
mivel:
(1)
A fogyasztási cikkek tudományos bizottsága (SCCP) (2) a Nemzetközi Illatanyag-ipari Szövetség (IFRA) alkalmazási szabályzata alapján kijelölte azokat a kozmetikai termékekben használatos illatosító anyagokat, amelyekre bizonyos korlátozásokat kell bevezetni.
(2)
Ezen anyagok kozmetikai termékekben betöltött szerepétől függetlenül, a fenti anyagokkal szembeni expozíciót kell figyelembe venni. Ezért a kijelölt anyagoknak nem csak kozmetikai termékek illatosító anyagaként való használatát kell korlátozni.
(3)
Ugyanakkor nem áll fenn allergén hatás veszélye, amikor az anyagot szájápolási termékekben használják. Ezért mivel ezen anyagok közül néhányat az 1996. október 28-i 2232/96/EK európai parlamenti és tanácsi rendelet (3) alkalmazásában az élelmiszerekben, illetve azok felületén használt aromaanyagok nyilvántartásának elfogadásáról szóló, 1999. február 23-i 1999/217/EK bizottsági határozat ízesítő anyagokként engedélyez, a következetesség biztosítása érdekében ezek a korlátozások nem alkalmazandók az e nyilvántartásban felsorolt anyagokra.
(4)
A fogyasztási cikkek tudományos bizottságának véleménye alapján, a 76/768/EGK irányelv III. mellékletében található 45., 72., 73., 88. és 89. hivatkozási számú, már kijelölt anyagokra vonatkozó korlátozások módosítására van szükség. A továbbiakban célszerű a mellékletbe foglalni azokat a kijelölt anyagokat, amelyek abban még nem szerepelnek a vonatkozó korlátozásaikkal, csakúgy, mint - a következetesség érdekében - az ugyanabba a családba tartozó, a kozmetikai termékekben alkalmazott kémiai összetevők nevezéktanának meghatározásáról szóló, 1996. május 8-i 96/335/EK bizottsági határozatban (4) kijelölt anyagokat.
(5)
Mivel az 1. rész III. mellékletében a benzilalkohol kétszer is szerepel, a 45., valamint a 68. hivatkozási szám alatt, a 68. hivatkozási szám tartalmát, és az új korlátozásokat a 45. hivatkozási szám alá kell átvezetni.
(6)
A fogyasztási cikkek tudományos bizottsága (SCCP) perui balzsamra vonatkozó magyarázatát követően a II. mellékletben található 1136. hivatkozású szám tartalmát módosítani kell.
(7)
A 76/768/EGK irányelvet ezért a fentieknek megfelelően módosítani kell.
(8)
A kozmetikai termékek meglévő összetételéről az ebben az irányelvben megállapított követelményeknek megfelelő összetételére való zökkenőmentes áttérés érdekében megfelelő átmeneti időszakokat kell biztosítani.
(9)
Az ebben az irányelvben előírt intézkedések összhangban vannak a Kozmetikai Termékek Állandó Bizottságának véleményével,
ELFOGADTA EZT AZ IRÁNYELVET:
1. cikk
A 76/768/EGK irányelv II. és III. melléklete ezen irányelv mellékletével összhangban módosul.
2. cikk
A tagállamok minden szükséges intézkedést megtesznek annak biztosítása érdekében, hogy 2009. október 4. után azok a termékek, amelyek nem felelnek meg ennek az irányelvnek, sem eladás, sem átadás útján ne kerülhessenek a végső fogyasztóhoz.
3. cikk
(1) A tagállamok legkésőbb 2008. október 4-ig elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. A tagállamok haladéktalanul továbbítják a Bizottsághoz e rendelkezések szövegét, valamint az említett rendelkezések és ezen irányelv közötti megfelelési táblázatot.
E rendelkezéseket 2009. április 4-től alkalmazzák.
Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(2) A tagállamok eljuttatják a Bizottsághoz nemzeti joguk azon főbb rendelkezéseinek szövegét, amelyeket az irányelv által érintett területen fogadnak el.
4. cikk
Ez az irányelv az Európai Unió Hivatalos Lapjában való közzétételét követő huszadik napon lép hatályba.
5. cikk
Ennek az irányelvnek a tagállamok a címzettjei.
Kelt Brüsszelben, 2008. április 3-án.